*****

ΚΑΝΟΝΙΣΜΟΣ (ΕΟΚ) αριθ. 940/84 ΤΗΣ ΕΠΙΤΡΟΠΗΣ

της 5ης Απριλίου 1984

που τροποποιεί τον κανονισμό (ΕΟΚ) αριθ. 2661/80 περί των λεπτομερειών εφαρμογής της μεταβλητής πριμοδοτήσεως για τη σφαγή των προβατοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 871/84 (2), και ιδίως το άρθρο 9 παράγραφος 4,

Εκτιμώντας:

ότι το άρθρο 9 του κανονισμού (ΕΟΚ) αριθ. 1837/80 προέβλεπε τη δυνατότητα χορήγησης μεταβλητής πριμοδοτήσεως για τη σφαγή των προβατοειδών·

ότι ο κανονισμός (ΕΟΚ) αριθ. 2661/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3678/83 (4), θέσπισε τις λεπτομέρειες εφαρμογής της προαναφερόμενης πριμοδότησης·

ότι το άρθρο 9 παράγραφος 3 του κανονισμού (ΕΟΚ) αριθ. 1837/80 προβλέπει ότι σε περίπτωση εφαρμογής της πριμοδότησης σ ' ένα κράτος μέλος, πρέπει να εισπραχθεί ποσό ισοδύναμο προς αυτή, επί των προϊόντων που αναφέρονται στο άρθρο 1 υπό α) και γ) του εν λόγω κανονισμού, κατά την έξοδο από το εν λόγω κράτος μέλος, ή, όσον αφορά τη Βρετανία, κατά την έξοδο από την ή τις περιοχές στις οποίες χορηγήθηκε η πριμοδότηση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβείου και Αιγείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 του κανονισμού (ΕΟΚ) αριθ. 2661/80 οι παράγραφοι 1,2 και 3 αντικαθίστανται με το εξής κείμενο:

«1. Για κάθε ενδιαφερόμενο κράτος μέλος το ποσό που πρέπει να εισπράττεται κατά την έξοδο από το έδαφός του, ή όσον αφορά το Ηνωμένο Βασίλειο, κατά την έξοδο από την περιοχή ή τις περιοχές όπου χορηγείται η πριμοδότηση των προϊόντων, τα οποία αναφέρονται στο άρθρο 1 υπό α) και γ) του κανονισμού (ΕΟΚ) αριθ. 1837/80, σύμφωνα με το άρθρο 9 παράγραφος 3 του ίδιου αυτού κανονισμού, καθορίζεται από την Επιτροπή κάθε εβδομάδα. Το ποσό αυτό είναι ισοδύναμο με εκείνο της πριμοδοτήσεως, το οποίο καθορίζεται σύμφωνα με το άρθρο 3 παράγραφος 1, για την εβδομάδα κατά τη διάρκεια της οποίας πραγματοποιείται ή έξοδος των εν λόγω προϊόντων.

2. Κατά την έξοδο από το έδαφος του ενδιαφερόμενου κράτους μέλους ή όσον αφορά το Ηνωμένο Βασίλειο, κατά την έξοδο από την περιοχή ή τις σχετικές περιοχές των προϊόντων που αναφέρονται στο άρθρο 1 υπό α) και γ) του κανονισμού (ΕΟΚ) αριθ. 1837/80, παρέχεται ασφάλεια. Η ασφάλεια αυτή καθορίζεται από το κράτος μέλος σε ύψος επαρκές για την κάλυψη του οφειλόμενου, σύμφωνα με την παράγραφο 1, ποσού και τουλάχιστον ίσο με το προβλεπόμενο ποσό της πριμοδοτήσεως για την εβδομάδα που προηγείται εκείνης κατά τη διάρκεια της οποίας πραγματοποιείται η έξοδος. Η ασφάλεια αυτή αποδεσμεύεται μετά την καταβολή του ποσού που αναφέρεται στην παράγραφο 1.

3. Τα ποσά που αναφέρονται στις παραγράφους 1 και 2 καθορίζονται για νωπά ή υπό ψύξη σφάγια προβατοειδών. Για τα άλλα προϊόντα που αναφέρονται στο άρθρο 1 υπό α) του κανονισμού (ΕΟΚ) αριθ. 1837/80, τα ποσά που εφαρμόζονται καθορίζονται χρησιμοποιώντας τους συντελεστές που αναφέρονται στο άρθρο 12 παράγραφος 3 και στο άρθρο 13 παράγραφος 3 του κανονισμού (ΕΟΚ) αριθ. 1837/80.

Για τα προϊόντα που αναφέρονται στο άρθρο 1 υπό γ) του κανονισμού (ΕΟΚ) αριθ. 1837/80, τα ποσά που εφαρμόζονται καθορίζονται χρησιμοποιώντας το συντελεστή που αναφέρεται στο άρθρο 12 παράγραφος 3 του εν λόγω κανονισμού που έχει προβλεφθεί για τα κρέατα που αναφέρονται στο παράρτημα Ι, διάκριση 02.06 Γ ΙΙ α) του Κοινού Δασμολογίου. Για τα προϊόντα που αναφέρονται στο άρθρο 1 υπό γ) του εν λόγω κανονισμού το τετραγωνίδιο χαρακτηρισμού των εμπορευμάτων της δήλωσης εξαγωγής θα πρέπει να περιλαμβάνει ένδειξη κατά πόσο τα προϊόντα είναι αποστεωμένα ή όχι.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 9η Απριλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Απριλίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 90 της 1. 4. 1984, σ. 35.

(3) ΕΕ αριθ. L 276 της 20. 10. 1980, σ. 19.

(4) ΕΕ αριθ. L 366 της 28. 12. 1983, σ. 53.